Piniello (en castellano Piñiello) é un llugar d'el municipio de Vall de Lierp, a la comarca de Ribagorza y la provincia de Uesca. No ten habitants dende fa anys.

Cheografía

A la solana d'el macizo de Turbón, Piniello é alto d'el sarrau que fa de divisoria d'aiguas entre la cuenca hidrografica d'el barranco d'els Mollars, afluent de l'Esera ta ponent per la vall de Lierp y dimpués la vall de Bardaixín, y la d'el barranco de la Vall, que é afluent de l'Isabana y marcha ta llevant per la vall de la Ribera. Forman el llugar tres casas, en dos barrios, que se conoixen como Piniello de Dal y Piniello de Baix.

Llengua

En estand chusto a'l puesto aon cambia la baixant, Piniello espingateya tamén a'l suposau llindero entre el catalán ribagorzano y l'aragonés ribagorzano, que de fet a la comarca no tene una boga cllara y forma parlars que son intercomprensibles. Manimenos, dende el punto d'envista academico s'ha citau que é per astí per aon é la división entre els dos idiomas, y ho que se parlaba en Piniello se va cllasificar en el catalán de transición ta aragonés, como tamé el de Reperós, que é mes t'abaix per la Ribera, mentres que ho que se charra d'aquí ta l'ueste se diu que é aragonés de transición ta catalán, como en Sarrat, Pueyo, Padarnín y a la cabecera municipal, Eixeya. Las diferencias son pocas y molt graduals a esta parte de Ribagorza.

Toponimia

El nome de Piniello ven molt probablement d'el llatín <PINUS, «pino», en una forma diminutiva. La palabra muestra la diptongación caracteristica de la fonetica aragonesa: -IELLO.

Festas

Con toz els llugars de la Vall, fan las festas de conchunta. Este é el calendario festivo de vall de Lierp:

La festa menor é pa Santa Agueda, el 5 de febrero.
13 de chunio, romería enta la ermita de Sant Antón.
29 de chunio, romería enta la ermita de Sant Pedro en Padarnín.
2 de chuliol, romería enta la ermita de la Virchen d'el Pueyo, entre Eixea y l'Obago.
La festa mayor tradicionalment eba el 4 y 5 de setiembre. Actualment les festas con Semana Cultural se fan la semana antes de la zaguera d'agosto.
Piniello